
	Ο ποιητής Γιώργος Γεωργούσης
του Θεοδόση Πυλαρινού

στο Σπίτι της Κύπρου

Την Τετάρτη 14 Μαρτίου 2018 πραγματοποιήθηκε, στο Σπίτι της Κύπρου, υπό την αιγίδα της Εταιρείας Συγγραφέων και με αφορμή τη συμπλήρωση ενός χρόνου από τον θάνατο του Γιώργου Γεωργούση, η παρουσίαση του βιβλίου «Ο ποιητής Γιώργος Γεωργούσης» του Ομότιμου Καθηγητή Λογοτεχνίας του Ιονίου Πανεπιστημίου, μελετητή-συγγραφέα Θεοδόση Πυλαρινού, το  οποίο κυκλοφορεί από τις Εκδόσεις Σοκόλη. 
Τον συγγραφέα τους ομιλητές και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου. 

«Είναι ηχηρή η απουσία του Γιώργου Γεωργούση απόψε. Η ευρυμάθειά του την οποία απλόχερα χάριζε στον κόσμο ήταν παροιμιώδης. Ήταν ένας εγκυκλοπαιδιστής, ένας σοφός άνθρωπος» είπε στον χαιρετισμό της η συγγραφέας και Γενική Γραμματέας της Εταιρείας Συγγραφέων, Αγγελική Στρατηγοπούλου.

«Είναι ένα βιβλίο καμωμένο με πάρα πολύ αγάπη» είπε η επιμελήτρια της έκδοσης, Νανά Σοκόλη η οποία κατέθεσε την προσωπική της μαρτυρία από τη γνωριμία της με τον Γιώργο Γεωργούση.
Για τον Γιώργο Γεωργούση και το βιβλίο του Θεοδόση Πυλαρινού μίλησαν οι συγγραφείς Ηλίας Κεφάλας και Κώστας Χατζηαντωνίου.

«Με το βιβλίο ՙΟ ποιητής Γιώργος Γεωργούσης՚ επιτυγχάνεται η συνάντηση δύο σπουδαίων λογοτεχνικών αναστημάτων, του πληθωρικού δημιουργού Γιώργου Γεωργούση και του χαλκέντερου κριτικού και εμβριθούς μελετητή της Νεοελληνικής Λογοτεχνίας Θεοδόση Πυλαρινού» επεσήμανε ο Ηλίας Κεφάλας, ενώ αναφερόμενος στην ποιητική δημιουργία του Γ.Γ. παρατήρησε ότι «το έργο του διαπνέεται από ένα ενιαίο ύφος εκφοράς του λόγου με αυστηρότατη και λιτότατη υφή και αναφαίνεται ως κύριο γνώρισμα, η συνεχής προσπάθεια αποφυγής κάθε ασύνειδης ή ωθημένης εκ των πραγμάτων απελευθέρωση της συγκίνησης».

Ο Κώστας Χατζηαντωνίου μιλώντας για τον Γιώργο Γεωργούση υπογράμμισε ότι «ήταν ένας δημιουργός που η περήφανη διαπόρευσή του και το ευγενές πάθος του δεν φανερώθηκαν μόνο στη λεπτή και ευαίσθητη ψυχή του, στην υποδειγματική φυσική παρουσία αλλά και στο έργο του». Εστιάζοντας στο βιβλίο είπε ότι «ο Θεοδόσης Πυλαρινός πέτυχε να συνδυάσει την επιστημονική ακρίβεια του δεινού γραμματολόγου με τη λογοτεχνική λειτουργία της κριτικής χάρης στην έκταση των αισθητικών ενδιαφερόντων του, την ευστροφία και την πολυτροπία του κριτικού λόγου».
 
Η εκδήλωση ολοκληρώθηκε με την αντιφώνηση του Θεοδόση Πυλαρινού ο οποίος έκανε ιδιαίτερη μνεία στη φιλία του με τον Γιώργο Γεωργούση σημειώνοντας ότι «φιλοτέχνησε σε στίχους τη φιλόσοφη σκέψη του και τη θεωρία του για τη ζωή» και ευχαρίστησε όλους όσοι συνετέλεσαν στην παρουσίαση και την έκδοση του βιβλίου.  
Ποιήματα από το σύνολο του έργου του Γιώργου Γεωργούση διάβασε ο ηθοποιός Κώστας Καστανάς και βιολί έπαιξε ο Παντελής Σταματέλος.

